“เงินบาท” เปิด 34.63 บ. แนะผู้นำเข้าซื้อสกุลตปท. ปิดความเสี่ยง
“เงินบาท” เปิดเช้าวันนี้ (13 มี.ค.) ที่ 34.63 บ. แนะนำผู้นำควรซื้อเงินตราต่างประเทศล่วงหน้าเพื่อปิดความเสี่ยงด้านอัตราแลกเปลี่ยน
“เงินบาท” เปิดเช้าวันนี้ (13 มี.ค.) ที่ 34.63 บ. แนะนำผู้นำควรซื้อเงินตราต่างประเทศล่วงหน้าเพื่อปิดความเสี่ยงด้านอัตราแลกเปลี่ยน
13 มี.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้เปิดตลาด 34.63 บาทต่อดอลลาร์ แข็งค่าจากราคาปิดตลาดเมื่อวันศุกร์ที่ระดับ 35.05 บาท/ดอลลาร์
โดยค่าเงินบาทเคลื่อนไหวผันผวนในทิศทางแข็งค่าขึ้นเมื่อเทียบกับดอลลาร์สหรัฐ จากแรงขายดอลลาร์ และ Flow การกลับเข้ามาซื้อทองคำในฐานะสินทรัพย์ปลอดภัย หลังการเปิดเผยตัวเลขการจ้างงานสหรัฐชะลอตัวลง โดยกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรเพิ่มขึ้น 311,000 ตำแหน่งในเดือนก.พ. สูงกว่าที่ตลาดคาดการณ์ที่ระดับ 225,000 ตำแหน่ง แต่ชะลอตัวจากระดับ 504,000 ตำแหน่งในเดือนม.ค ส่วนอัตราการว่างงานเพิ่มขึ้นสู่ระดับ 3.6% สูงกว่าที่ตลาดคาดการณ์ที่ระดับ 3.4%
สำหรับการจ้างงานที่ชะลอตัวลงดังกล่าวรวมถึงความวิตกเกี่ยวกับปัญหาในภาคธนาคารของสหรัฐ หลังการสั่งปิดกิจการธนาคารซิลิคอน วัลเลย์ แบงก์ (SVB) ถ่วงดอลลาร์ลงมาเนื่องจากจะลดโอกาสที่ธนาคารกลางสหรัฐ (เฟด) จะปรับขึ้นอัตราดอกเบี้ย 0.50% ในการประชุมเดือนนี้
ส่วนแรงกดดันด้าน Fund flow ต่อค่าเงินบาท นักลงทุนต่างชาติยังคงขายสุทธิหุ้นไทยอย่างต่อเนื่อง แต่ยังคงซื้อพันธบัตรสุทธิ โดยต่างชาติขายหุ้นสุทธิเมื่อวันศุกร์ 3,817 ล้านบาท แต่ซื้อพันธบัตร 2,323 ล้านบาท
ทั้งนี้คาดการณ์ค่าเงินบาทวันนี้จะมีความผันผวน โดยมีแนวรับ/แนวต้านระยะสั้นที่  34.50/34.80 บาทต่อดอลลาร์ แนะนำผู้นำ ควรซื้อเงินตราต่างประเทศล่วงหน้า เพื่อปิดความเสี่ยงด้านอัตราแลกเปลี่ยน